ଯାଜପୁର, ନଭେମ୍ବର ୭ (ଲୋକାଲ ୱାୟାର): ଯାଜପୁର ଜିଲ୍ଲା ବାଲିଚନ୍ଦ୍ରପୁର ଥାନା ଅନ୍ତର୍ଗତ ଏକ ଗାଁର ୧୫ ବର୍ଷୀୟା ନାବାଳିକାକୁ ବଳାତ୍କାର କରି ଗର୍ଭବତୀ କରିବା ଅଭିଯୋଗରେ ପୁଲିସ ଅଭିଯୁକ୍ତକୁ ଠାବ କରିଛି । ତେବେ ଅଭିଯୁକ୍ତ ଚିକିତ୍ସିତ ହେଉଥିବାରୁ ତାକୁ ଗିରଫ କରାଯାଇ ପାରିନାହିଁ ।
ତଦନ୍ତ ବେଳେ ୮୫ ବର୍ଷୀୟ ଅଭିଯୁକ୍ତ ପ୍ରଫୁଲ୍ଲ ପୃଷ୍ଟିଙ୍କୁ ଭୁବନେଶ୍ୱରର ଏକ ଡାକ୍ତରଖାନାରୁ ଠାବ କରାଯାଇଛି । ତାଙ୍କୁ ୨୪ ଘଣ୍ଟିଆ ପହରା ମଧ୍ୟରେ ରଖାଯାଇଛି ।
ବୃଦ୍ଧାବସ୍ଥା ଜନିତ ଅସୁସ୍ଥତା ଯୋଗୁଁ ଚିକିତ୍ସିତ ହେଉଥିବାରୁ ଅଭିଯୁକ୍ତଙ୍କୁ ଗିରଫ କରା ଯାଇନାହିଁ ବୋଲି ବାଲିଚନ୍ଦ୍ରପୁର ଥାନାର ଆଇଆଇସି ସୁକାନ୍ତ ପାତ୍ର କହିଛନ୍ତି ।
ଗୁରୁବାର ଜିଲ୍ଲା ମୁଖ୍ୟ ଡାକ୍ତରଖାନାରେ ପୀଡିତାଙ୍କ ଡାକ୍ତରୀ ମାଇନା ହୋଇଥିଲା । ସେ ୮ ମାସର ଗର୍ଭବତୀ ଥିବା ଜଣାପଡ଼ିଛି ବୋଲି ପୁଲିସ ଅଧିକାରୀ କହିଛନ୍ତି ।
ପ୍ରଚଳିତ ନିୟମ ଅନୁଯାୟୀ ଅଭିଭାବକଙ୍କ ଲିଖିତ ଅନୁମତି ନେଇ ଗର୍ଭଧାରଣର ୨୦ ସପ୍ତାହ (୪ ମାସ) ମଧ୍ୟରେ ଗର୍ଭପାତ ହୋଇପାରିବ । ତେବେ ଏହି ମାମଲାରେ ଗର୍ଭପାତ ହୋଇପାରିବ ନାହିଁ ବୋଲି ଆଇନଜୀବୀ ସୁବାସ ଦାସ କହିଛନ୍ତି ।
ଗତବର୍ଷ ସେପ୍ଟେମ୍ବର ୨୩ରେ ଓଡ଼ିଶା ହାଇକୋର୍ଟ ଜୀବନ ପ୍ରତି ବିପଦ ଥିବାରୁ ୨୪ ସପ୍ତାହର ଜଣେ ଗର୍ଭବତୀ ବଳାକ୍ରାର ପୀଡ଼ିତାଙ୍କ ଗର୍ଭପାତ ପାଇଁ ମନା କରିଥିଲେ ।
ସେହିପରି ବଳାକ୍ରାର ପୀଡ଼ିତାଙ୍କ ପୁଅ ହେଲେ ୩ ଲକ୍ଷ ଓ ଝିଅ ହେଲେ ୫ ଲକ୍ଷ ଟଙ୍କା ଅତିରିକ୍ତ ସହାୟତା ପ୍ରଦାନ କରିବାକୁ ଉଚ୍ଚ ନ୍ୟାୟାଳୟ ନିଦେ୍ର୍ଦଶ ଦେଇଥିଲେ ।
ଜନ୍ମ ହେବାକୁ ଥିବା ଶିଶୁର ସମ୍ପୂର୍ଣ୍ଣ ପାଠ ପଢ଼ା ଖର୍ଚ୍ଚ ତୁଲାଇବା ସହିତ ଏସସିବି ମେଡିକାଲ କଲେଜ ଓ ଡାକ୍ତରଖାନା, କଟକରେ ପ୍ରସବକାଳୀନ ସର୍ବୋତମ ସ୍ୱାସ୍ଥ୍ୟ ସେବା ଓ ପ୍ରସବ ପରବର୍ତ୍ତୀ ଯତ୍ନ ନେବାକୁ ନିଦେ୍ର୍ଦଶ ଦେଇଥିଲେ ।
ଏହା ସହିତ ଜିଲ୍ଲା ଅଦାଲତ, ରାଜ୍ୟ ଆଇନ ସେବା କର୍ତ୍ତୃପକ୍ଷ, ପୁଲିସ ଓ ଡାକ୍ତରଙ୍କୁ ଭବିଷ୍ୟତରେ ଏପରି ମାମଲାର ପରିଚାଳନା ପାଇଁ ୧୪ ସୂତ୍ରୀ ସାଧାରଣ ନିଦେ୍ର୍ଦଶନାମା ଜାରି କରିଛନ୍ତି ।
